b"\n_START_ARTICLE_\nDeath By Unga Bunga\n_START_SECTION_\nStarten\n_START_PARAGRAPH_\nSebastian Ulstad Olsen samlet flere mennesker fra musikkmilj\xc3\xb8et i Moss som i utgangspunktet ikke kjente hverandre, og startet bandet i mai 2007. Navnet er tatt fra et album av bandet The Mummies, som igjen er basert p\xc3\xa5 en vits. De startet med \xc3\xa5 spille punk, og hadde i sin tidligste fase blant annet Petter Cindahl p\xc3\xa5 trommer og Marius R\xc3\xb8hr p\xc3\xa5 vokal. Etter en stund tok imidlertid Ulstad Olsen selv over vokaljobben og garasjerocken fikk en st\xc3\xb8rre del av lydbildet med band som 13th Floor Elevators, The Sonics og The Mummies som forbilder.\n_START_SECTION_\nJuvenile Jungle\n_START_PARAGRAPH_\nDe debuterte med sangen \xc2\xabDon't Go Looking For My Heart\xc2\xbb p\xc3\xa5 Ur\xc3\xb8rt i 2009, som ble Ukas Ur\xc3\xb8rt i mai samme \xc3\xa5r. F\xc3\xb8r platedebuten med Juvenile Jungle i 2010 bestod bandet av Sebastian Ulstad Olsen p\xc3\xa5 gitar og vokal, Preben S\xc3\xa6lid Andersen p\xc3\xa5 tangenter, Atle Ombustvedt p\xc3\xa5 bass, Stian Gulbrandsen p\xc3\xa5 gitar og Ole Steinar Nesset p\xc3\xa5 trommer. Plata ble produsert av Bjarne Stensli i Harrys Gyms Recording Studio, og kom ut p\xc3\xa5 Spoon Train Audio. Albumet ble tatt godt imot av kritikerne. Bandet tok s\xc3\xa5 ut p\xc3\xa5 en norgesturn\xc3\xa9 som ogs\xc3\xa5 inkluderte konserter i Europa og USA.\n_START_SECTION_\nThe Kids Are Up To No Good\n_START_PARAGRAPH_\nOppf\xc3\xb8lgeren The Kids Are Up To No Good kom i 2012 p\xc3\xa5 Jansen Plateproduksjon, og ble spilt inn i Six Feet Over i Oslo med produsent Sjur Lyseid. Albumet mottok positive omtaler. Like etter utgivelsen sluttet Atle Ombustvedt i bandet. Even Rolland Pettersen hadde allerede vikariert p\xc3\xa5 flere konserter tidligere, og hoppet inn som erstatter._NEWLINE_Albumet ble nominert til Spellemannprisen 2012 i klassen rock.\n_START_SECTION_\nYou're an Animal\n_START_PARAGRAPH_\nBandet dro tilbake til produsent Bjarne Stensli og platestudioet Oslo Grammofon for \xc3\xa5 spille inn You\xe2\x80\x99re An Animal som kom ut p\xc3\xa5 Jansen Plateproduksjon i 2013. \xc3\x85pningsl\xc3\xa5ta og f\xc3\xb8rstesingelen \xc2\xabStare At The Sun\xc2\xbb fikk listing p\xc3\xa5 flere radiostasjoner. Bandet spilte v\xc3\xa5ren 2014 p\xc3\xa5 Rockefeller i Oslo under By:Larm, senere p\xc3\xa5 South by Southwest i Austin, Texas. Etter flere konserter i den amerikanske byen signerte bandet en bookingavtale med Scott Sokol i det amerikanske bookingbyr\xc3\xa5et Pinnacle Entertainment. I kj\xc3\xb8lvannet av dette ble det klart at bandet tok en pause fra opptredener i Norge for \xc3\xa5 satse inn mot nytt album og det amerikanske markedet.\n_START_SECTION_\nPineapple Pizza\n_START_PARAGRAPH_\nI februar 2016 ga bandet ut sitt fjerde album p\xc3\xa5 fem \xc3\xa5r, Pineapple Pizza, ogs\xc3\xa5 dette p\xc3\xa5 Jansen Plateproduksjon. Her tok de sine f\xc3\xb8rste steg mot \xc3\xa5 produsere selv, med hjelp av Morten \xc3\x98by som tekniker. Albumet var det f\xc3\xb8rste som ble lansert i USA. Albumet ble nominert til Spellemannprisen 2016 i klassen rock.\n_START_SECTION_\nFight! EP og videre turnering\n_START_PARAGRAPH_\nH\xc3\xb8sten 2016 ga de ut sin f\xc3\xb8rste fire-spors EP, Fight! EP. Dette var den f\xc3\xb8rste utgivelsen hvor de produserte alt selv i \xc3\xb8vingslokalet._NEWLINE_Etter denne utgivelsen turnerte de mye i Europa, og fikk ogs\xc3\xa5 sin f\xc3\xb8rste headline-turn\xc3\xa9 i USA. Det toppet seg likevel h\xc3\xb8sten 2017 da de varmet opp for Stiff Little Fingers p\xc3\xa5 deres USA-turn\xc3\xa9 i forbindelse med bandets 40-\xc3\xa5rsjubileum.\n_START_SECTION_\nSo Far, So Good, So Cool\n_START_PARAGRAPH_\nSent i 2017 slapp nyheten om at bandet i l\xc3\xb8pet av v\xc3\xa5ren 2018 skulle lansere et selvtitulert album i det de gikk inn i sitt tiende \xc3\xa5r som band. De landet til slutt p\xc3\xa5 tittelen So Far, So Good, So Cool, en tittel bandet mener oppsummerer deres ti \xc3\xa5r som band. I likhet med forrige EP er ogs\xc3\xa5 dette produsert av bandet i \xc3\xb8vingslokalet med Preben S\xc3\xa6lid Andersen i front, bortsett fra instrumentalsporene Internet og Space Face som er produsert av Vidar Grande."